Limpopo-ontsnapping: Derde man vasgetrekPhineas Malangoane is Sondag weer in hegtenis geneem. Foto: Verskaf Nog een van die ses verhoorafwagtende gevangenes wat verlede week uit die aanhoudingselle van die Witpoort-polisiestasie in Limpopo ontsnap het, is Sondag in Tembisa, tussen Pretoria en Johannesburg, vasgetrek. Kol. Ronel Otto, polisiewoordvoerder, het gesê die verdagte is in die Ivorypark-gebied van Tembisa in hegtenis geneem. “Phineas Malangoane (36) sal binnekort in die Lephalale-landdroshof verskyn waar ŉ bykomende aanklag van die ontsnapping uit wettige aanhouding teen hom ingedien gaan word,” het Otto gesê. Malangoane se inhegtenisneming volg op dié van Moses Modimola (24) en Jerry Machaba (28) wat Donderdagaand in Boksburg aan die Oos-Rand opgespoor en in hegtenis geneem is. Die soektog na die ander drie voortvlugtiges duur voort. Hulle is Silence Duba (23), Thomas Chuma (29) en Clifford Muhonhori (33). Hulle is onder meer in hegtenis geneem op aanklagte van gewapende roof en verkragting. “Die mans moet as gewapen en gevaarlik beskou word en die publiek word aangeraai om hulle nie te konfronteer nie, maar eerder dadelik die polisie in kennis te stel as iemand hulle opmerk,” het Otto gewaarsku. Mense wat weet waar die verdagtes hulle bevind of wat verdagte mense in die omgewing opmerk, word versoek om kapt. Rakhubela by 082 469 1353 te bel. Die omstandighede rondom die ontsnapping word steeds ondersoek. Dié drie verdagtes is steeds soek.